Helsingin satamaterminaaleissa on viime aikoina esiintynyt ongelmatilanteita isojen ja pienien taksitoimijoiden välillä.

Muun muassa Lähitaksin ja Taksi Helsingin kuljettajat ovat suivaantuneet ”villien taksien” käytöksestä satamissa. Ismo Pekkarinen / AOP

Iltalehden saamien vihjeiden perusteella Helsingin Länsiterminaalin ja Katajanokan terminaalin taksiliikenne ei toimi tällä hetkellä niin kuin pitäisi.

Aiemmin tällä viikolla molemmissa terminaaleissa oli tietojen mukaan sattunut tilanne, jonka vuoksi asiakkaat eivät olleet päässeet nopeasti liikkeelle valitsemillaan takseilla.

Syynä oli se, että niin kutsutut ”villit taksit”, kuten vihjaajat nimittävät, olivat varanneet keulapaikat terminaalien taksitolppien eturivistä.

Kyytiä vailla olleet asiakkaat olivat kuitenkin mieluummin halunneet valita takana odotelleet Taksi Helsingin tai Lähitaksin autot. Tästä suivaantuneena eturivissä olleet kuskit eivät olleet päästäneet takana olleita liikkeelle.

Katajanokan terminaalissa tilanne oli jo kärjistynyt siihen pisteeseen, että jonon takana oli vaadittu poliisia paikalle.

Iltalehden tavoittama taksitarkastaja vahvistaa ongelman.

– Kyllä tämä on tiedossa. Jos eturivissä on kolme ”villiä taksia” rinnakkain, niin asiakkaiden valitsemat muiden toimijoiden taksit eivät pääse lähtemään, taksitarkastaja sanoo.

Ratkaisua ei ole vielä löydetty.

– Toimintatapoja mietitään ja asiasta keskustellaan, taksitarkastaja kertoo.

Nimettömänä pysyvän Lähitaksin kuljettajan mukaan tätä on pelätty siitä lähtien, kun taksilaki vapautui kesällä.

– Alkaa olla villin lännen meininkiä. Tämähän on tuttua Ruotsista, että jonoissa kiilaillaan. Tämä kaikki on sitä, mistä varoiteltiin ennen uutta lakia.

– Näitä joudutaan sitten selvittämään siinä vaiheessa, kun asiakkaat ovat jo kyydissä, ja näiden etuilijoiden vastaanotto on yleensä varsin epämiellyttävä, kuljettaja kertoo.

Kiskurihintoja

Jo aiemmin uutisoitiin, että pikkujoulusesongin aikaan taksien kyytihinnat saattavat nousta pilviin.

Kun hintakattoa ei ole, asiakkaita saatetaan huijata poskettomilla kiskontahinnoilla.

Tällä viikolla Länsiterminaalissa sattui vihjaajan mukaan tilanne, jossa asiakkaalta oli vaadittu äänekkäästi 25 euron kiinteää summaa sataman lähellä sijainneeseen Jätkäsaaren osoitteeseen.

Taksitarkastajan mukaan se kuulostaa huolestuttavalta.

– Autolla on nyt vapaus hinnoitella oma kyytinsä, ja se voi aiheuttaa ongelman. Kyllähän tuollainen summa aikamoinen ryöstöhinta on, hän tuumii.

Asiakas ei suostunut maksamaan kyseistä summaa, vaan valitsi jonossa olleen toisen taksin. Tämän jälkeen ”villi taksi” oli vielä pyrkinyt estämään lähdön.

Taksikuljettajat toivovatkin, että ongelmiin löydettäisiin samanlainen ratkaisu kuin Helsinki-Vantaan lentokentällä, missä eri yhtiöiden takseja on järjestetty omiin riveihinsä.

– Luulisi, että satamissakin päättäjillä olisi pelisilmää. Nykyinen järjestely osuu nyt heidän omille nilkoille, eikä asiakkailta varmastikaan tule tyylipisteitä, Lähitaksin kuljettaja sanoo.

Iltalehti ei tavoittanut Helsingin sataman henkilöitä kommentoimaan asiaa.